D ô v o d o v á  s p r á v a
Všeobecná časť: 
Ministerstvo dopravy, pôšt a telekomunikácií Slovenskej republiky predkladá návrh nariadenia vlády Slovenskej republiky, ktorým sa ustanovujú podrobnosti o typovom schválení ES dvojkolesových motorových vozidiel, trojkolesových motorových vozidiel a štvorkoliek (ďalej len „nariadenie vlády“) podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov a podľa § 5 ods. 26, § 6 ods. 16, § 7 ods. 19 a § 8 ods. 24 zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov (ďalej len „zákon č. 725/2004 Z. z.“).
Predloženým nariadením vlády sa do právneho poriadku Slovenskej republiky preberá smernica Európskeho parlamentu a Rady 2002/24/ES z 18. marca 2002 o typovom schválení dvoj- a trojkolesových motorových vozidiel, ktorou sa zrušuje smernica Rady 92/61/EHS v znení smernice Komisie 2003/77/ES, Aktu o podmienkach pristúpenia Slovenskej republiky pripojeného k Zmluve o pristúpení k Európskej únii, prílohy II a smernice Komisie 2005/30/ES.
Týmto nariadením vlády sa upravujú podrobnosti o typovom schválení ES dvojkolesových motorových vozidiel, trojkolesových motorových vozidiel a štvorkoliek, ich systémov, komponentov a samostatných technických jednotiek, pričom sa vychádza z § 5 až 8 zákona č. 725/2004 Z. z.
Spôsob zavedenia aproximačného odkazu podľa § 3 ods. 3 zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky priamo v texte (odkázať na prílohu smernice s uvedením plného znenia označenia smernice) bol dohodnutý s Úradom vlády Slovenskej republiky – Inštitútom pre aproximáciu práva a odsúhlasený na rokovaní Legislatívnej rady vlády Slovenskej republiky dňa 28.6.2005.
Predložený návrh nariadenia vlády je v súlade s Ústavou Slovenskej republiky, s medzinárodnými zmluvami, ktorými je Slovenská republika viazaná ako aj s právom Európskych spoločenstiev a Európskej únie. 
Materiál nemá finančný, ekonomický, environmentálny vplyv, ani vplyv na zamestnanosť a na podnikateľské prostredie.
Prerokovanie návrhu nariadenia vlády Radou hospodárskeho a sociálneho partnerstva Slovenskej republiky nie je potrebné.
Doložka zlučiteľnosti
právneho predpisu
s právom Európskych spoločenstiev a Európskej únie
1.	Predkladateľ právneho predpisu: 
Vláda Slovenskej republiky.
2.	Názov návrhu právneho predpisu:
Nariadenie vlády Slovenskej republiky, ktorým sa ustanovujú podrobnosti o typovom schválení ES dvojkolesových motorových vozidiel, trojkolesových motorových vozidiel a štvorkoliek.
3.	Problematika návrhu právneho predpisu:
a)	je upravená v práve Európskych spoločenstiev
-	v primárnom práve v Zmluve o založení Európskeho spoločenstva v platnom znení (Hlava V – Doprava a kapitola 3. Hlavy VI. Zbližovanie práva Zmluvy o založení Európskeho spoločenstva v platnom znení) 
-	v sekundárnom práve 
•	smernici Európskeho parlamentu a Rady 2002/24/ES z 18. marca 2002 o typovom schválení dvoj- a trojkolesových motorových vozidiel, ktorou sa zrušuje smernica Rady 92/61/EHS v znení smernice Komisie 2003/77/ES, Aktu o podmienkach pristúpenia Slovenskej republiky pripojeného k Zmluve o pristúpení k Európskej únii, prílohy II a smernice Komisie 2005/30/ES,
b)	nie je upravená v práve Európskej únie,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
4.	Záväzky Slovenskej republiky vo vzťahu k Európskym spoločenstvám a Európskej únii:
a)	z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nevyplývajú pre Slovenskú republiku v danej oblasti žiadne záväzky,
b)	v rámci Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie,
c)	z gestorstva smerníc vyplýva pre Slovenskú republiku povinnosť transponovať smernicu Európskeho parlamentu a Rady 2002/24/ES v znení smernice Komisie 2003/77/ES najneskôr do 1. mája 2004; smernicu Komisie 2005/30/ES je Slovenská povinná transponovať do 17. mája 2006,
d)	v danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení,
e)	smernica Európskeho parlamentu a Rady 2002/24/ES v znení smernice Komisie 2003/77/ES je prebratá v úplnom rozsahu týmto nariadením vlády.
5.	Stupeň zlučiteľnosti návrhu nariadenia s právom Európskych spoločenstiev
- úplný.
6. Gestor  a spolupracujúce rezorty:
Ministerstvo dopravy, pôšt a telekomunikácií Slovenskej republiky.
Osobitná časť:
K § 1
Vymedzujú sa dvojkolesové motorové vozidlá, trojkolesové motorové vozidlá a štvorkolky (ďalej len „vozidlo“), na ktoré sa vzťahuje nariadenie vlády.
K § 2
Obsahuje definície na účely nariadenia vlády.
K § 3
	Prílohou žiadosti o udelenie typového schválenia ES vozidla, systému, komponentu alebo samostatnej technickej jednotky je informačný dokument; vzor je uvedený v prílohe č. II smernice Európskeho parlamentu a Rady 2002/24/ES, ktorá sa preberá formou aproximačného odkazu.
K § 4
	Štátny dopravný úrad má prijať potrebné opatrenia s cieľom zabezpečiť kontrolu výrobných programov.
K § 5
	Upravujú sa postupy zabezpečenia zhody výroby vozidla, systému, komponentu alebo samostatnej technickej jednotky.
K § 6
	Upravujú sa podrobnosti o osvedčení o typovom schválení ES vozidla, systému, komponentu a samostatnej technickej jednotky. Prílohy III a VII a V smernice Európskeho parlamentu a Rady 2002/24/ES obsahujúce vzory osvedčenia a postup pri číslovaní sa preberajú formou aproximačného odkazu.
K § 7 a 8
	Upravujú sa podrobnosti týkajúce sa osvedčenia o zhode COC a značky typového schválenia ES.
K § 9
	Vychádza sa z § 9 zákona č. 725/2004 Z. z. a upravujú sa niektoré podrobnosti pri zmene typového schválenia ES vozidiel podľa tohto nariadenia vlády.
K § 10
V prípade zistenia nesúladu vozidiel, systémov, komponentov alebo samostatných technických jednotiek so schváleným typom sa musia prijať potrebné opatrenia; upravuje sa vzájomná súčinnosť typových schvaľovacích úradov členských štátov pri prijímaní opatrení.
K § 11 
V prípade, ak vozidlá, ich systémy, komponenty alebo samostatné technické jednotky budú plniť podmienky ustanovené týmto nariadením vlády, nemožno odmietnuť alebo zakázať ich evidenciu, uvedenie do prevádzky ani používanie v premávke na pozemných komunikáciách. Kompetencie v danej oblasti sú rozdelené medzi Ministerstvo dopravy, pôšt a telekomunikácií SR (schvaľovanie technickej spôsobilosti vozidiel aj komponentov podľa zákona č. 725/2004 Z. z.) a Ministerstvo hospodárstva SR (obchod, ochrana spotrebiteľa podľa zákona č. 128/2002 Z. z.). 
K § 12 až 15
	Upravuje sa postup v prípadoch, keď štátny dopravný úrad na žiadosť výrobcu alebo zástupcu výrobcu udeľuje výnimku od plnenia ustanovených technických požiadaviek pre vozidlá, systémy, komponenty alebo samostatné technické jednotky vyrábané v malých sériách, končiacich sériách a v prípade nezhody z dôvodu ich špecifickej povahy.
K § 16
	V súlade s § 99 písm. o) bod 9 zákona č. 725/2004 Z. z. sa upravuje súčinnosť štátneho dopravného úradu s typovými schvaľovacími úradmi ostatných členských štátov a Európskou komisiou formou vzájomného poskytovania informácií.
K § 17
	Ide o prechodné ustanovenie; typové schválenia ES udelené pred dňom účinnosti tohto nariadenia vlády zostávajú v platnosti.
K § 18
Vymedzuje transponovaný právny akt Európskych spoločenstiev.
K § 19
Ustanovuje sa účinnosť nariadenia vlády.
K prílohe
Obsahuje označenie preberaného právneho aktu Európskych spoločenstiev.